Nafarroako Parlamentuko Mahaiak, 2013ko maiatzaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Socialistas de Navarra parlamentu-taldeak aurkezturiko mozioa, zeinaren bidez Espainiako Gobernua premiatzen baita Renferen arrazionalizazio plana erretira dezan.

2. Nafarroako Parlamentuko Aldizkari Ofizialean argitara dadin agintzea.

3. Mozioa Sustapen Batzordean eztabaidatzea eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2013ko maiatzaren 20an

Lehendakaria: Alberto Catalán Higueras

MOZIOAREN TESTUA

Socialistas de Navarra parlamentu-taldeko eledun Roberto Jiménez AIIi jaunak, Legebiltzarreko Erregelamenduan ezarritakoaren babesean, ondoko mozioa aurkeztu du, Sustapen Batzordean eztabaidatu eta bozkatzeko.

Hedabideen bitartez ezagutu dugu “Ineco” izeneko Sustapen Ministerioaren aholkularitza zerbitzuak eginiko azterlan bat, zeinean agerian jartzen baita Espainiako Gobernuak asmoa duela distantzia ertaineko 48 tren linea kentzeko, gaur egun urtean 1,65 milioi pertsona garraiatzen dituztenak, eta gutira 127 lineen eskaintza murriztea, urtean 86,5 miloi euroko aurrezpena lortze aldera.

Gobernuak kenduko dituen lineen artean daude, besteak beste, Iruña-Castejón linea, zeinak 783.000 euroko defizita eta urteko 25.000 bidaiari baititu, eta Zaragoza-Castejón linea, zeinak 651.000 euroko defizita eta urteko 69.000 bidaiari baititu.

Askotan, Administrazioak herritarrei eman beharreko zerbitzuak defizitarioak izaten dira; izan ere, herritarren eskubideak, mugikortasunerako eskubidea kasu, ziurtatu behar dira.

Gainera, bada kontuan hartu beharreko beste alderdi bat, eta da tren lineak kentzeak Renfeko langileen plantilla-murrizketa ere ekar lezakeela eta, horren ondorioz, langabe-kopurua, gaur egun hain handia dena, are gehiago handitzea, logikoa denez. 

PP, UPNren adostasunarekin, Nafarroarekiko gauzatzen ari den tren garraioari buruzko politikak oso kaltegarriak dira gure erkidegorako; izan ere, alde batetik, Nafarroarako abiadura handiko proiektutik eta haren Europarekiko konexiotik kanpora utzi nahi gaituzte, eta horrela uzten gure erkidegoari bere garapen ekonomikorik onena ahalbidetzeko kokaleku on bat eman ezinik, eta, bestetik, beste garraiobiderik ez duten pertsonek edo haiek erabiltzea ondo datorkienek erabiltzen dituzten distantzia ertaineko lineak kendu nahi dituzte. 

Gure ustez, 25.000 erabiltzaile Iruña-Castejón linearako eta 69.000 Zaragoza-Castejón linearako; kopuru esanguratsuak eta aintzat hartzeko modukoak dira.

Azaldutako guztia dela-eta, ondoko erabaki proposamena aurkezten dugu:

1. Nafarroako Parlamentuak erabaki du Espainiako Gobernuari exijitzea, Sustapen Ministerioaren bidez, erretira dezan Renferen arrazionalizazio plana, distantzia ertaineko lineak kentzearekin zerikusia duena.

2. Nafarroako Parlamentuak erabakitzen du egiazko eztabaida irekitzea gizarteari, erabiltzaileei, indar sozialei, sindikatuei eta enpresaburuei, kaltetutako toki entitateei eta abarri, gaia aztertu eta etorkizunerako konponbide bat adosteko, herritarrek mugikortasunerako duten eskubideari erantzun egokia ematea ahalbidetuko duena.

Iruñean, 2013ko maiatzaren 16an

